Mediatiedote

Julkaisuvapaa 18.3.2015 klo 14.00

**Invalidiliiton Raimo Lindberg -palkinto Kalle Könkkölälle**

Invalidiliiton Raimo Lindberg -palkinto on tänään jaettu vammaisvaikuttaja ja Kynnys ry:n toiminnanjohtaja Kalle Könkkölälle. Palkinto jaetaan tunnustuksena Könkkölän elämänurasta ja saavutuksista esteettömyyden saralla. Kahden vuoden välein jaettava palkinto on 3000 euron suuruinen.

- Könkkölä on pitkän linjan vammaisvaikuttaja, sitkeä ja rohkea ihmisoikeusaktivisti. Hän on omalla toiminnallaan tuonut esteettömyysasiat konkreettisesti esiin ja muuttanut maailmaa esteettömämmäksi, perustelee valintaa Invalidiliiton entinen toimitusjohtaja Raimo Lindberg.

Palkinto jaettiin Invalidiliiton Esteettömyyskeskus ESKE järjestämässä seminaarissa, jossa pohdittiin esteettömien työtilojen käyttäjälähtöistä suunnittelua ja toteutusta. Tilaisuuden pääpuhuja, ensimmäisen arkkitehtuurin Finlandia -palkinnon viime vuonna saanut arkkitehti Rainer Mahlamäki avasi puheenvuorossaan aistiesteettömyyden merkitystä. Myös arkkitehdit Kai Rajakaltio, Aarne von Boehm, Kirsti Pesola, Jukka Rasa ja Hanna-Leena Rissanen valottivat kuulijoille työtilojen esteettömyyssuunnittelua.

- On hyvä huomata, että nykyinen rakentamislainsäädäntö koskee myös työtiloja. Muuta kuin esteetöntä ei saa rakentaa. Lisäksi uusi yhdenvertaisuuslaki velvoittaa työnantajia edistämään yhdenvertaisuutta, ja esteetön työympäristö on yksi konkreettinen esimerkki tästä, tähdentää ESKEn johtaja, arkkitehti Kirsti Pesola.

- Esteettömyys on muutakin kuin betoniin valettua esteettömyyttä, ja koskettaa myös esimerkiksi sähköisiä palveluita ja vaikkapa liikennettä, Pesola muistuttaa.

Lisätietoja:

Raimo Lindberg, p. 0400 585 106, raimo.lindberg@kolumbus.fi

Johtaja Kirsti Pesola, Invalidiliiton Esteettömyyskeskus ESKE, p. 050 5942553